b'\n_START_ARTICLE_\nKirkens SOS\n_START_PARAGRAPH_\nKirkens SOS i Norge er en nasjonal krisetjeneste p\xc3\xa5 telefon og internett. Hvert \xc3\xa5r tar Kirkens SOS imot n\xc3\xa6rmere 200\xc2\xa0000 henvendelser p\xc3\xa5 telefon og internett._NEWLINE_Sammenslutningen best\xc3\xa5r av 11 selvstendige SOS-sentre rundt i Norge, samt Landssekretariatet i Oslo. SOS-telefonen og meldingstjenesten er d\xc3\xb8gn\xc3\xa5pen. Til sammen bemannes SOS-telefon, melding og chat av opp mot 1000 frivillige medarbeidere. B\xc3\xa5de innringer og frivillig medarbeider opptrer anonymt. Kirkens SOS skal v\xc3\xa6re til stede for mennesker i f\xc3\xb8lelsesmessig- og eksistensiell krise som trenger noen \xc3\xa5 prate med - og er samtidig et selvmordsforebyggende lavterskeltilbud. Tjenesten mottar ogs\xc3\xa5 henvendelser p\xc3\xa5 Teksttelefon for d\xc3\xb8ve._NEWLINE_Kirkens SOS ble opprettet av Oslo Indremisjon under navnet Kirkens nattjeneste i Oslo i 1958. Det nasjonale nettverket ble etablert og bygget ut fra 1974. _NEWLINE_Kirkens SOS mottar statlig st\xc3\xb8tte, men er ogs\xc3\xa5 avhengig av \xc3\xb8konomisk st\xc3\xb8tte fra menigheter, bedrifter, stiftelser og privatpersoner.\n_START_SECTION_\nKrisetelefon for minoriteter\n_START_PARAGRAPH_\nKrisetelefon for minoriteter ble etablert som et pilotprosjekt i regi av Kirkens SOS i Oslo i januar 2009, men prosjektet ble avviklet og eksisterer ikke i dag. Krisetelefonen var gratis og ble betjent p\xc3\xa5 norsk og engelsk.'